Padlangs Februarie 2022
DAAGLIKSE STILTE NUUS
Warm! Ek dink dit som Februarie vir my op. Ons jaar het besonder besig begin, met meer werk, afsprake en verpligtinge as tevore. Deur die Here se genade gaan dit egter goed met ons en ons kla nie. Ons is op koers met ons oordenkings, kursusse, ander skryfwerk en persoonlike bediening. Vir hierdie kort maand het ek net hierdie kort gedagtes:
Ons huidige kursus, XYZ-generasie, bespreek die moderne lewe. Die temas is die volgende, kyk net hierna: die nuwe wêreld; generasie-teorie (Boomers, Gen X, Y, Z); sosiale media: die goeie en slegte nuus; post-waarheid, fopnuus, komplotte en feite; stereotipering en swart en wit denke; identiteitspolitiek en kritieke rasse-teorie; ekologie en die klimaat, pandemies en mutasies; digitale verslawing, anhedonie en afstomping; spanning, angs en depressie; verhoudingsprobleme a.g.v. die bg.; Tipe A en Tipe B-aktiwiteite en digital wellness; persoonlike grense; 'n gebalanseerde lewe; die belangrikheid van 'n geestelike lewe. Jy kan ook hierdie kursus bestel (dalk vir 'n jong persoon). Vir meer info, kliek hier.
Nou op Telegram
Baie mense verkies Telegram bo WhatsApp. Dit behoort nie aan 'n groot konglomeraat nie (WhatsApp is deel van Facebook/Instagram), neem nie jou persoonlike besonderhede af nie en verskaf 'n veilige en stabiele platform. Wilde Scheepers plaas nou daagliks die voorlesings van Daaglikse Stilte op Telegram. Ideaal vir in die motor of waar lees 'n probleem is! Kliek hier om aan te sluit.
Ons voorlesings is ook steeds op WhatsApp beskikbaar: kliek hier om aan te sluit.
Van tegnologie gepraat, ek gebruik nou daagliks die oulike Afrikaanse Bybels app van die Bybelgenootskap. Dit bevat die '53, '83 en 2020 vertaling, en ook ander. Dit lyk my die skakel is hierdie een - of soek dit in die App Store of Play Store. Beste wense!